CELEX: 32012D0794
Language: bg
Date: 2012-12-17 00:00:00
Title: 2012/794/ЕС: Решение за изпълнение на Съвета от 17 декември 2012 година за предоставяне на разрешение на България и Румъния да прилагат мерки за дерогация от член 5 от Директива 2006/112/ЕО относно общата система на данъка върху добавената стойност

19.12.2012   
            
            
               BG
            
            
               Официален вестник на Европейския съюз
            
            
               L 349/55
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 17 декември 2012 година
   за предоставяне на разрешение на България и Румъния да прилагат мерки за дерогация от член 5 от Директива 2006/112/ЕО относно общата система на данъка върху добавената стойност
   (2012/794/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, заведено в Комисията на 25 май 2011 г., България и Румъния поискаха разрешение за дерогация от член 5 от Директива 2006/112/ЕО, уреждащ териториалния обхват на посочената директива, по отношение на поддръжката, ремонта и събирането на такси във връзка с граничен мост над река Дунав между Видин (България) и Калафат (Румъния) („исканата дерогация“). България и Румъния частично замениха исканата дерогация с писмо, заведено в Комисията на 7 март 2012 г.
            
         
               (2)
            
            
               В съответствие с член 395, параграф 2 от Директива 2006/112/ЕО с писмо от 17 юли 2012 г. Комисията изпрати исканата дерогация до другите държави членки, с изключение на Испания, която беше информирана с писмо от 18 юли 2012 г. С писмо от 19 юли 2012 г. Комисията уведоми България и Румъния, че разполага с пълната информация, необходима за оценка на исканата дерогация.
            
         
               (3)
            
            
               По отношение на поддръжката и ремонта на моста исканата дерогация се състои в приемането на средата на моста за териториална граница между България и Румъния.
            
         
               (4)
            
            
               По отношение на облагането на таксите за преминаване през моста исканата дерогация се състои в приемането на цялата дължина на моста за част от територията на държавата членка, в която започва транзитното пътуване. По този начин за всички пътувания, които започват от българската страна на моста, върху цялата такса ще се начислява само ДДС по ставката, прилагана в България. По същия начин за всички пътувания, които започват от румънската страна на моста, ще се начислява само ДДС по ставката, прилагана в Румъния.
            
         
               (5)
            
            
               При липса на такива мерки за дерогация на първо място определянето на мястото на доставката за поддръжка, ремонт и облагане на такси би зависило от точното установяване на териториалните граници над река Дунав, което на практика би създало големи затруднения за заинтересованите данъчно задължени лица. Второ, по отношение на облагането на такстите за еднопосочно пътуване през моста върху събираната такса би трябвало да се прилагат и двете ставки за ДДС — българската и румънската. Дерогационните мерки следователно са предназначени за опростяване на събирането на дължимия ДДС.
            
         
               (6)
            
            
               Тъй като исканата дерогация се отнася до териториалния обхват за целите на ДДС, по който не се очакват бъдещи промени, исканата дерогация следва да бъде предоставена за неопределен период от време.
            
         
               (7)
            
            
               Дерогацията ще има само незначително въздействие върху общия размер на данъците, събирани на етапа на крайното потребление, и няма да окаже отрицателно въздействие върху собствените ресурси на Съюза, формирани от данъка върху добавената стойност,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 5 от Директива 2006/112/ЕО на България и Румъния се разрешава да прилагат дерогациите, предвидени в членове 2 и 3 от настоящото решение, по отношение на поддръжката, ремонта и събирането на такси във връзка с граничния мост над река Дунав между Видин (България) и Калафат (Румъния).
   Член 2
   За определяне на мястото на облагаемите сделки по отношение на поддръжката или ремонта на граничния мост средата на моста се счита за териториална граница при доставката на стоки и услуги, вътресъюзни придобивания и внос на стоки, предназначени за поддръжка и ремонт.
   Член 3
   За определяне на мястото на облагаемите сделки по отношение на облагането на таксите граничният мост по цялата си дължина се счита за част от територията на държавата членка, от която започва транзитното пътуване.
   Член 4
   Настоящото решение поражда действие от деня на нотифицирането му.
   Член 5
   Адресати на настоящото решение са Република България и Румъния.
   
      Съставено в Брюксел на 17 декември 2012 година.
      
         
            За Съвета
         
         
            Председател
         
         S. ALETRARIS
      
   
   
      (1)  ОВ L 347, 11.12.2006 г., стр. 1.